雪中檢故書見王深甫書因寄
作者：劉攽
朝代：宋

paragraphs: 積雪閟窮巷，天寒四岑寂。
常時能來人，今茲亦絕迹。
探囊理文書，卷軸浩堆積。
歲序往不留，其人或成昔。
忽如二三子，共此笑言適。
我遊皆可人，回也實莫逆。
詩句何軒軒，有若風中翼。
使我多聞知，令我手不釋。
聞君不作官，作官固無益。
由來全生士，不以時世激。
請問紫芝翁，寧知五鼎食。
開門望四野，天地漫無隙。
老鷹凍不飛，何由寄消息。